**Утвърдил,**

**Председател на УС на ДФ ”Земеделие”**

**Министър на земеделието, храните и горите**

**Десислава Танева**

***(по т. 4 от дневния ред на заседанието на УС на ДФЗ на 27.07.2020 г.)***

**Решение на УС с Протокол № 100/03ИЪР НА (ЗЕМЕДЕЛИЕТО И ХРАНИТЕ**

**УКАЗАНИЯ ЗА ПРИЛАГАНЕ НА СХЕМА ЗА ДЪРЖАВНА ПОМОЩ С РЕГИСТРАЦИОНЕН НОМЕР SA. 46425 „Помощ под формата на отстъпка от стойността на акциза върху газьола, използван в първичното селскостопанско производство“ ЗА 2020 г.**

**1. Правно основание**

1.1. Глава четвърта „а” от Закона за подпомагане на земеделските производители (ЗПЗП) и Глава трета, раздел VII (чл. 45д – 45е) от Закона за акцизите и данъчните складове (ЗАДС).

1.2. Член 44 от Регламент (ЕС) 651/2014 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на чл. 107 и 108 от Договора (OВ, L 187, 26.6.2014 г.).

1.3. Член 8, параграф 2 от Директива 2003/96/ЕО на Съвета от 27 октомври 2003 година относно преструктурирането на правната рамка на Общността за данъчно облагане на енергийните продукти и електроенергията, наричана по-нататък „Директива 2003/96/ЕО“.

**2. Цел на помощта**

Мярката представлява схема за подпомагане на земеделски стопани, регистрирани по реда на ЗПЗП, и цели създаване на облекчени условия за използваното от тях гориво (газьол) за механизирани дейности в първичното селскостопанско производство, чрез прилагане на намалена акцизна ставка на газьола.

**3. Бенефициери**

Земеделски стопани осъществяващи механизирани дейности в първичното селскостопанско производство. Бенефициерите трябва да отговарят на следните изисквания:

3.1. Да са вписани в регистъра по чл. 7 от ЗПЗП;

Земеделските стопани следва да имат заверена регистрационна карта (по Наредба № 3/1999 г.) за стопанските 2018/2019 г. и 2019/2020;

3.2. Да нямат изискуеми публични задължения;

Това обстоятелство се удостоверява след служебна проверка от служителите в съответната общинска служба по земеделие, които приемат заявленията за държавна помощ. В хартиеното досие на земеделския стопанин се прилага разпечатка от проверката, датирана и подписана от служителя, който я е извършил. Датата на проверката трябва да съвпада с датата на кандидатстване. В случаите когато при служебна проверка се установи, че земеделският стопанин има изискуеми публични задължения, същият има възможност (в рамките на срока за кандидатстване) да ги погаси и да представи удостоверение от НАП по чл. 87, ал. 6 от ДОПК за липса на такива. В тези случаи в хартиеното досие на земеделския стопанин се прилагат разпечатката от проверката, датирана и подписана от служителя, който я е извършил и удостоверението от НАП по чл. 87, ал. 6 от ДОПК (с дата по-късна от тази на служебната проверка).

3.3. Да не са в открито производство за обявяване в несъстоятелност или не са обявени в несъстоятелност;

3.4. Да не са в производство по ликвидация;

3.5. Да не са предприятия в затруднено положение, по смисъла на член 2, параграф 18 от Регламент (ЕС) 651/2014;

3.6. Да не са получили друго публично финансиране за същите приемливи разходи.

3.7. Да имат валидно заявление за подпомагане по схемата за единно плащане на площ и схемите за обвързано подпомагане за животни за 2019 година; земеделските стопани, отглеждащи видове и категории животни, които не попадат в обхвата на схемите за обвързано подпомагане за животни, трябва да имат регистриран животновъден обект по Закона за ветеринарномедицинската дейност.

**4. Механизъм за предоставяне на помощта**

4.1. Видът и площите на културите, съответно видът и броят на животните, се попълват в заявлението автоматично от софтуер и представляват допустимите за подпомагане площи по схемата за единно плащане на площ (СЕПП) и установеният брой животни по схемите за обвързано подпомагане за животни. За видовете и категории селскостопански животни, неподлежащи на подпомагане по схемите за обвързано подпомагане за животни, информация (по отношение на броя) се взима от анкетния формуляр на земеделския стопанин за стопанската 2018/2019 г., който се попълва при (пре)регистрация по Наредба № 3/1999 г. Наличието на регистриран животновъден обект по Закона за ветеринарномедицинската дейност се проверява (автоматично от модула за прием на заявления) в Интегрираната система за администриране и контрол (ИСАК).

Максимално допустимото количество газьол в литри, за който може да се възстанови част от стойността на акциза, се изчислява съобразно Методика за определяне на индивидуалните годишни квоти във връзка с прилагане на схема за държавна помощ „Помощ под формата на отстъпка от стойността на акциза върху газьола, използван в първичното селскостопанско производство”, въз основа на допустимите за подпомагане площи и/или установените животни/Интегрираната информационна система след извършване на проверките по чл. 37 от ЗПЗП.

Закупуването на газьола се доказва с фактури. Фактурите следва да бъдат издадени на регистрирания земеделски стопанин, който кандидатства за помощта. Чрез това изискване се доказва, че кандидатите са заплатили акциз върху закупеното гориво, което е използвано за механизирани дейности в първичното селскостопанско производство. През 2020 г. се заявява за възстановяване акциз по фактури за закупен газьол през 2019 г.

За всеки земеделски стопанин се определя индивидуална годишна квота в литри, която е по-ниската от:

* максимално допустимото количество газьол, и

• количеството закупен газьол по фактури.

За определяне на индивидуалната годишна квота се взема предвид само количеството газьол от фактури, фигуриращи в дневниците за продажби на съответните доставчици, след проверка извършена от Националната агенция за приходите.

4.2. Отстъпката от стойността на акциза за литър закупен газьол се определя в левове по следната формула:

ОСА=ОРП/∑ИГКи,

където:

ОСА е отстъпката от стойността на акциза за литър закупен газьол;

ОРП е общият размер на държавната помощ;

ИГКи са индивидуалните годишни квоти на земеделските стопани за съответната година в литри.

Отстъпката от стойността на акциза за литър закупен газьол е равна на частното от общия размер на държавната помощ и сбора от индивидуалните годишни квоти на земеделските стопани за съответната година.

4.3. Отстъпката не може да надвишава разликата между размера на акциза за литър газьол, определен по реда на Закона за акцизите и данъчните складове, и минималната данъчна ставка за газьол за моторно гориво, определена в Таблица Б на Приложение І на Директива 2003/96/ЕО.

**5. Срок и ред за кандидатстване**

5.1. Срок за подаване на заявления за държавна помощ: определя сесъс заповед на министъра на земеделието, храните и горите, съгласно чл. 47в, ал. 3 от ЗПЗП.

5.2. За участие в схемата земеделският стопанин подава заявление по образец, в общинската служба по земеделие към Областната дирекция „Земеделие“ по постоянен адрес на физическите лица или едноличните търговци или по адрес на управление на юридическите лица, към заявлението се прилагат копия от и опис на фактури (по образец) за закупен газьол, на електронен носител по предварително зададен формат.

При попълване на описа на фактури идентификационният номер на земеделските стопани е, както следва:

* за физически лица – ЕГН или БУЛСТАТ (когато БУЛСТАТ-ът е различен от ЕГН-то земеделският стопанин трябва да направи справка с търговеца на гориво и/или с НАП, с кой идентификатор е вписан от страна на търговеца в неговия дневник за продажби);
* за физически лица чужденци – личен номер на чужденец (ЛНЧ);
* за юридически лица и ЕТ - Единен идентификационен код(ЕИК).

Заявлението за държавна помощ може да бъде подадено и от упълномощено лице, което следва да представи изрично нотариално заверено пълномощно.

5.3. В случай на правоприемство, компетентните служителите от съответната Областна дирекция „Земеделие“ следва да извършат проверка на представените от кандидата (правоприемник) документи и при наличие на такова да се направи връзка (техническа) между УРН на праводател и УРН на правоприемник по отношение на допустимите за подпомагане площи по СЕПП и/или установеният брой животни по схемите за обвързано подпомагане за животни за кампания 2019. В едноседмичен срок, считано от датата на приключване на приема на заявленията за държавна помощ Областните дирекции „Земеделие“ следва да предоставят информация в МЗХГ относно констатираните случаи на правоприемство. Информацията следва да съдържа, както данни за правоприемника, така и данни (ЕГН/ЕИК и УРН) за праводателя.

**6. Бюджет на схемата**

Съгласно Закона за държавния бюджет на Република България за 2020 г., общият размер на сумата, подлежаща за възстановяване на земеделските стопани от акциза за газьола, използван от тях в първично селскостопанско производство, не може да надвишава 84 млн. лв.

**7. Допустими/приемливи разходи**

7.1. За допустими/приемливи разходи се считат разходите за закупен газьол по чл. 32, ал. 1, т. 3 от Закона за акцизите и данъчните складове, използван за механизирани дейности в първичното селскостопанско производство. Земеделските стопани са задължени да заплатят минималната данъчна ставка за газьол за моторно гориво, определена в Таблица Б на Приложение І на Директива 2003/96/ЕО.

7.2. Помощта не покрива разходите, които земеделският стопанин е направил в превишение на индивидуалната му годишна квота, както и количествата газьол, които не са използвани за дейности осъществявани в първичното производство на селскостопански продукти.

**8.** **Контролът по настоящата схема за държавна помощ** се осъществява от Министерството на земеделието, храните и горите, Държавен фонд „Земеделие“- Разплащателна агенция, Агенция „Митници“ и Националната агенция за приходите, съобразно правомощията на съответните органи.

**9. Спазване на правилата за държавни помощи**

Помощта съгласно тази схема е вид държавна помощ, предоставена при спазване на условията на глава I и чл. 44 от Регламент (ЕС) 651/2014 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на чл. 107 и 108 от Договора (OВ, L 187, 26.6.2014 г.).